Vonir standa til þess að nýr sjálfbærnistaðall, þróaður af Íslendingum, auðveldi fjármögnun nýrra jarðhitaverkefna víða um heim. Heimsþing Alþjóða jarðhitasambandsins hefst í Hörpu í dag og von er á 1100 gestum til að ræða það nýjasta í nýtingu jarðvarma.
Heimsþing Alþjóða jarðhitasambandsins er haldið á fimm ára fresti. Stærðarlega séð er ráðstefnan á pari við Hringborð Norðurslóða. Auk 1100 gesta í raunheimum er gert ráð fyrir annarri eins þátttöku í netheimum. Þá ætla 250 sérfræðingar frá 100 löndum að deila þekkingu sinni á jarðvarma. Bjarni Pálsson, formaður undirbúningsnefndar Íslands á ráðstefnunni, segir ýmislegt hafa gerst í jarðhitamálum frá síðustu þingi.
Það má segja að vaxtarsprotarnir séu víða, það er bæði verið að færa jarðhitanýtingu til fleiri landa sem ekki hafa verið að nýta jarðhita áður, það er mikil uppbygging að eiga sér stað til dæmis í Austur-Afríku. Þau lönd sem hafa meiri sögu og reynslu af því að nýta jarðvarma eru bæði að færa sig neðar, dýpra í jörðina í meiri orku og einnig er verið að leita meira í lægri hita, bæta nýtingu á svæðum þar sem er kannski hiti sem áður hefði ekki talist nægilega fýsilegur til að nýta. Það er að eiga sér stað víða um Evrópu, til dæmis í gömlum kolanámum og olíuborholum.
Eitt af því sem helst hefur staðið uppbyggingu jarðhita fyrir þrifum, að sögn Bjarna, er tregða fjárfesta við að taka kostnaðarsama áhættu. Hann telur að nýr sjálfbærnistaðall, sem hefur verið þróaður hér út frá sambærilegum, alþjóðlegum staðli fyrir vatnsaflsvirkjanir, geti verið liður í því að treysta fjármögnun til framtíðar og ná breiðari sátt meðal umhverfissamtaka, fjárfesta og fleiri um nýtingu jarðhita. Þá geti náðst mælikvarði á hvort verkefni séu hæf til að fá svokallaða græna fjármögnun.
Það er auðvitað tól sem mörg stjórnvöld eru að reyna að vinna að núna, hvernig eigi að meta góð verkefni sem styðja við aðgerðir gegn loftslagsbreytingum og þar með hjálpa þessum verkefnum í þeirra samkeppni við aðra orkugjafa sem eru ekki jafn umhverfisvænir
Vonir standa til þess að nýr sjálfbærnistaðall, þróaður af Íslendingum, auðveldi fjármögnun nýrra jarðhitaverkefna víða um heim. Yfir tvöþúsund manns taka þátt í alþjóðlegri jarðhitaráðstefnu sem hefst í Hörpu í dag. 